CELEX: 32022R0613
Language: bg
Date: 2022-04-12 00:00:00
Title: Регламент (ЕС) 2022/613 на Европейския парламент и на Съвета от 12 април 2022 година за изменение на регламенти (ЕС) № 1303/2013 и (ЕС) № 223/2014 по отношение на увеличено предварително финансиране със средства по линия на REACT-EU и за определяне на разход за единица продукт

13.4.2022   
               
               
                  BG
               
               
                  Официален вестник на Европейския съюз
               
               
                  L 115/38
               
            
         РЕГЛАМЕНТ (ЕС) 2022/613 НА ЕВРОПЕЙСКИЯ ПАРЛАМЕНТ И НА СЪВЕТА
         от 12 април 2022 година
         за изменение на регламенти (ЕС) № 1303/2013 и (ЕС) № 223/2014 по отношение на увеличено предварително финансиране със средства по линия на REACT-EU и за определяне на разход за единица продукт
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 175, трети параграф и член 177 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         след консултация с Европейския икономически и социален комитет,
         след консултация с Комитета на регионите,
         в съответствие с обикновената законодателна процедура (1),
         като имат предвид, че:
         
                     (1)
                  
                  
                     Неотдавнашната военна агресия от страна на Руската федерация срещу Украйна и продължаващият въоръжен конфликт промениха из основи положението със сигурността в Европа. В резултат на тази военна агресия Съюзът и по-специално източните му региони са изправени пред значителен приток на хора. Това представлява допълнително предизвикателство за публичните бюджети в момент, когато икономиките на държавите членки все още се възстановяват от въздействието на пандемията от COVID-19, и крие риск от отслабване на подготовката за екологично, цифрово и устойчиво възстановяване на икономиката.
                  
               
                     (2)
                  
                  
                     Държавите членки вече могат да финансират широк кръг от инвестиции, предвидени в оперативните им програми и насочени към справяне с миграционните предизвикателства, с подкрепа по линия на Европейския фонд за регионално развитие (ЕФРР), Европейския социален фонд (ЕСФ) и Фонда за европейско подпомагане на най-нуждаещите се лица (ФЕПНЛ), включително чрез допълнителните средства, предоставени под формата на Помощ за възстановяване в полза на сближаването и териториите на Европа (REACT-EU), с цел да се предостави помощ за преодоляването на последиците от кризата в контекста на пандемията от COVID-19 и социалните последици от нея и за подготовката за екологично, цифрово и устойчиво възстановяване на икономиката.
                  
               
                     (3)
                  
                  
                     Освен това чрез Регламент (ЕС) 2022/562 на Европейския парламент и на Съвета (2) бяха внесени редица целенасочени изменения на регламенти (ЕС) № 1303/2013 (3) и (ЕС) № 223/2014 (4) на Европейския парламент и на Съвета, за да могат държавите членки по-лесно да използват оставащите им средства по линия на ЕФРР, ЕСФ и ФЕПНЛ по многогодишната финансова рамка за периода 2014—2020 г., както и да използват средствата по линия на REACT-EU за възможно най-ефективно и бързо справяне с миграционните предизвикателства.
                  
               
                     (4)
                  
                  
                     Независимо от гъвкавостта, която дава Регламент (ЕС) 2022/562, публичните бюджети на държавите членки продължават да бъдат подложени на значителен натиск поради предизвикателствата, които произтичат от много големия брой бягащи от Украйна лица, които пристигат в държавите членки. Съществува риск този натиск да подкопае способността на държавите членки да преминат към устойчиво възстановяване на икономиката от пандемията от COVID-19. За да се окаже помощ на държавите членки за справяне с миграционните предизвикателства, подкрепата по линия на ЕФРР, ЕСФ и ФЕПНЛ следва да се мобилизира бързо, като бъде увеличен процентът на първоначалното предварително финансиране, изплащано от средствата по линия на REACT-EU за всички държави членки. Същевременно някои държави членки се сблъскват със значителен брой пристигащи от Украйна лица, на които трябва да бъде предоставена незабавна подкрепа. Поради това тези държави членки следва да имат право на значително по-голямо увеличение на процента на първоначалното предварително финансиране, за да се компенсират непосредствените бюджетни разходи и да се подкрепят усилията им за подготовка на възстановяването на техните икономики.
                  
               
                     (5)
                  
                  
                     С цел да се наблюдава използването на това допълнително предварително финансиране, в окончателните доклади за изпълнението на програмите по ЕФРР и ЕСФ, получили допълнително предварително финансиране, следва да се включва информация относно използването на допълнителните суми, получени за справяне с миграционните предизвикателства, възникнали в резултат на военната агресия на Руската федерация, и информация относно приноса, който тези допълнителни суми са имали за възстановяването на икономиката.
                  
               
                     (6)
                  
                  
                     Следва да бъде определен разход за единица продукт с цел да се опрости използването на европейските структурни и инвестиционни фондове и да се намали административната тежест за бенефициерите и администрациите на държавите членки в контекста на справянето с миграционните предизвикателства, възникнали в резултат на военната агресия от страна на Руската федерация. Разходът за единица продукт следва да улесни, във всички държави членки, финансирането за покриване на основните нужди и оказването на подкрепа на лицата, на които е предоставена временна закрила или друга подходяща закрила съгласно националното право в съответствие с Решение за изпълнение (ЕС) 2022/382 на Съвета (5) и Директива 2001/55/ЕО на Съвета (6), за срок от 13 седмици от пристигането на лицето в Съюза. В съответствие с Регламент (ЕС) 2022/562 държавите членки могат също така да прилагат разход за единица продукт и когато използват възможността, предвидена в член 98, параграф 4 от Регламент (ЕС) № 1303/2013, за да финансират операции за справяне с миграционните предизвикателства със средства от ЕФРР или от ЕСФ според правилата, приложими за другия фонд, включително когато това включва средства по линия на REACT-EU. Когато използват разхода за единица продукт, държавите членки следва да гарантират, че разполагат с необходимите механизми за избягване на двойното финансиране на едни и същи разходи.
                  
               
                     (7)
                  
                  
                     Доколкото целите на настоящия регламент, а именно да се окаже подкрепа на държавите членки за справяне с предизвикателствата, породени от извънредно големия брой лица, бягащи от военната агресия от страна на Руската федерация срещу Украйна и пристигащи в тях, и да се подпомогнат държавите членки при преминаването към устойчиво възстановяване на икономиката от пандемията от COVID-19, не могат да бъдат постигнати в достатъчна степен от държавите членки, а поради обхвата и последиците от предложеното действие, могат да бъдат по-добре постигнати на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз (ДЕС). В съответствие с принципа на пропорционалност, уреден в същия член, настоящият регламент не надхвърля необходимото за постигането на тези цели.
                  
               
                     (8)
                  
                  
                     Поради това регламенти (ЕС) № 1303/2013 и (ЕС) № 223/2014 следва да бъдат съответно изменени.
                  
               
                     (9)
                  
                  
                     Поради неотложната необходимост от бързо облекчаване на публичните бюджети с цел да се запази способността на държавите членки да подкрепят възстановяването на икономиките от пандемията от COVID-19 и за да се осигури възможност за незабавни допълнителни плащания по оперативните програми, е уместно да се прибегне до изключението от срока от осем седмици, предвидено в член 4 от Протокол № 1 относно ролята на националните парламенти в Европейския съюз, приложен към ДЕС, към Договора за функционирането на Европейския съюз и към Договора за създаване на Европейската общност за атомна енергия.
                  
               
                     (10)
                  
                  
                     Поради необходимостта от бързо облекчаване на публичните бюджети с цел да се запази способността на държавите членки да поддържат процеса на икономическо възстановяване и необходимостта от осигуряване на възможност за извършване на незабавни допълнителни плащания за оперативните програми, настоящият регламент следва да влезе в сила по спешност в деня след публикуването му в Официален вестник на Европейския съюз,
                  
               ПРИЕХА НАСТОЯЩИЯ РЕГЛАМЕНТ:
         
            Член 1
            Изменение на Регламент (ЕС) № 1303/2013
            Регламент (ЕС) № 1303/2013 се изменя, както следва:
            
                        1)
                     
                     
                        Вмъква се следният член:
                        
                           „Член 68в
                           Разход за единица продукт за операции за справяне с миграционните предизвикателства, възникнали в резултат на военната агресия от страна на Руската федерация
                           За изпълнението на операции за справяне с миграционните предизвикателства, възнкнали в резултат на военната агресия от страна на Руската федерация държавите членки могат да включват в разходите, декларирани в заявленията за плащане, разход за единица продукт, свързан с основните нужди и подкрепа на лицата, на които е предоставена временна закрила или друга подходяща закрила съгласно националното право в съответствие с Решение за изпълнение (ЕС) 2022/382 на Съвета (*1) и Директива 2001/55/ЕО на Съвета (*2). Този разход за единица продукт е 40 EUR на седмица за всяка пълна или непълна седмица, през която лицето се е намирало в съответната държава членка. Разходът за единица продукт може да се използва за максимален срок от общо 13 седмици, считано от датата на пристигане на лицето в Съюза.
                           Сумите, изчислени на тази основа, се считат за публична подкрепа, изплатена на бенефициерите, и за допустим разход за целите на прилагането на настоящия регламент.
                        
                        
                           (*1)  Решение за изпълнение (ЕС) 2022/382 на Съвета от 4 март 2022 г. за установяване на съществуването на масово навлизане на разселени лица от Украйна по смисъла на член 5 от Директива 2001/55/ЕО и за въвеждане на временна закрила (OB L 71, 4.3.2022 г., стр. 1)."
                        
                        
                           (*2)  Директива 2001/55/ЕО на Съвета от 20 юли 2001 г. относно минималните стандарти за предоставяне на временна закрила в случай на масово навлизане на разселени лица и за мерките за поддържане на баланса между държавите членки в полагането на усилия за прием на такива лица и понасяне на последиците от този прием (OB L 212, 7.8.2001 г., стр. 12).“"
                        
                     
                  
                        2)
                     
                     
                        В член 92б параграф 7 се изменя, както следва:
                        
                                    а)
                                 
                                 
                                    след първа алинея се вмъкват следните алинеи:
                                    „В допълнение към първоначалното предварително финансиране, определено в първа алинея, Комисията изплаща 4 % от средствата по линия на REACT-EU, разпределени за програмите за 2021 г., като допълнително първоначално предварително финансиране през 2022 г. Този процент се увеличава на 34 % за програмите в държавите членки, в които между 24 февруари 2022 г. и 23 март 2022 г. броят на пристигналите от Украйна лица е бил по-голям от 1 % от тяхното национално население.
                                    Когато представят окончателния доклад за изпълнението, изискван съгласно член 50, параграф 1 и член 111, държавите членки докладват за използването на допълнителното първоначално предварително финансиране, предвидено във втора алинея от настоящия параграф, за справяне с миграционните предизвикателства, възникнали в резултат на военната агресия на Руската федерация и за приноса на това допълнително първоначално предварително финансиране за възстановяването на икономиката.“;
                                 
                              
                                    б)
                                 
                                 
                                    трета алинея се заменя със следното:
                                    „Когато решението на Комисията за одобряване на оперативната програма или на изменението на оперативната програма, с което се разпределят средствата по линия на REACT-EU за 2021 г., е прието след 31 декември 2021 г. и свързаното с него предварително финансиране не е платено, размерът на първоначалното предварително финансиране, посочено в първа и втора алинея от настоящия параграф, се изплаща през 2022 г.
                                    Платената като първоначално предварително финансиране сума, посочена в първа и втора алинея от настоящия параграф, се уравнява напълно в сметките на Комисията не по-късно от датата, на която приключва оперативната програма.“
                                 
                              
                  
                        3)
                     
                     
                        В член 131 параграф 2 се заменя със следното:
                        
                           „2.   Допустимите разходи, включени в заявлението за плащане, се обосновават със заверени фактури или счетоводни документи с равностойна доказателствена стойност, освен за формите на подкрепа, посочени в член 67, параграф 1, първа алинея, букви б)—д), членове 68, 68а, 68б и 68в, член 69, параграф 1 и член 109 от настоящия регламент и в член 14 от Регламента за ЕСФ. За тези форми на подкрепа включените в дадено заявление за плащане суми представляват разходите, изчислени на базата на приложимата основа.“
                        
                     
                  
         
            Член 2
            Изменение на Регламент (ЕС) № 223/2014
            Член 6а, параграф 4 от Регламент (ЕС) № 223/2014 се изменя, както следва:
            
                        1)
                     
                     
                        След първа алинея се вмъква следната алинея:
                        „В допълнение към първоначалното предварително финансиране, определено в първа алинея, Комисията изплаща 4 % от средствата по линия на REACT-EU, разпределени за програмите за 2021 г., като допълнително първоначално предварително финансиране през 2022 г. Този процент се увеличава на 34 % за програмите в държавите членки, в които между 24 февруари 2022 г. и 23 март 2022 г. броят на пристигналите от Украйна лица е бил по-голям от 1 % от тяхното национално население.“
                     
                  
                        2)
                     
                     
                        Втора алинея се заменя със следното:
                        „Платената като първоначално предварително финансиране сума, посочена в първа и втора алинея, се уравнява напълно в сметките на Комисията не по-късно от датата, на която приключва оперативната програма.“
                     
                  
         
            Член 3
            Влизане в сила
            Настоящият регламент влиза в сила в деня след публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 12 април 2022 година.
            
               
                  За Европейския парламент
               
               
                  Председател
               
               R. METSOLA
            
            
               
                  За Съвета
               
               
                  Председател
               
               C. BEAUNE
            
         
         
            (1)  Позиция на Европейския парламент от 7 април 2022 г. (все още непубликувана в Официален вестник) и решение на Съвета от 12 април 2022 г.
         
            (2)  Регламент (ЕС) 2022/562 на Европейския парламент и на Съвета от 6 април 2022 година за изменение на регламенти (ЕС) № 1303/2013 и (ЕС) № 223/2014 по отношение на Действия по линия на сближаването за бежанците в Европа (CARE) (ОВ L 109, 8.4.2022 г., стр. 1).
         
            (3)  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).
         
            (4)  Регламент (ЕС) № 223/2014 на Европейския парламент и на Съвета от 11 март 2014 г. относно Фонда за европейско подпомагане на най-нуждаещите се лица (ОВ L 72, 12.3.2014 г., стр. 1).
         
            (5)  Решение за изпълнение (ЕС) 2022/382 на Съвета от 4 март 2022 г. за установяване на съществуването на масово навлизане на разселени лица от Украйна по смисъла на член 5 от Директива 2001/55/ЕО и за въвеждане на временна закрила (ОВ L 71, 4.3.2022 г., стр. 1).
         
            (6)  Директива 2001/55/ЕО на Съвета от 20 юли 2001 г. относно минималните стандарти за предоставяне на временна закрила в случай на масово навлизане на разселени лица и за мерките за поддържане на баланса между държавите членки в полагането на усилия за прием на такива лица и понасяне на последиците от този прием (OB L 212, 7.8.2001 г., стр. 12).